Ny Amazon-wearable skal aflæse dine følelser

Nyhedstjenesten Bloomberg er faldet over interne Amazon-dokumenter, der beskriver firmaets planer om at gå ind på wearables-markedet. Hardwaren udvikles af det team, der også står bag Echo-højttalerne og Fire-telefonen i samarbejde med Alexa-teamet.

Projektet, som har kodenavnet Dylan, beskriver en håndledsbåren enhed, der betegnes som et helbreds- og wellness-produkt. Enheden er spækket med mikrofoner der fungerer i samarbede med en smartphone-app og kan aflæse bærerens følelser ud fra klangen af stemmen. I henhold til dokumenterne er teknologien udviklet til at kunne hjælpe bæreren med at interagere mere effektivt med andre mennesker.

En unavngiven kilde hævder overfor nyhedstjenesten, at produktet allerede betatestes.

Det er ikke første gang vi hører om Amazons planer om at lave wearables. Tidligere på året kom det frem, at Amazon arbejder på en konkurrent til Apples populære AirPods, og den digitale assistent Alexa er allerede bygget ind i wearables og hovedtelefoner fra andre producenter.

Amazon har, naturligvis, ikke ønsket at kommentere på rygterne.

Ny Amazon-wearable skal aflæse dine følelser